ŠIAULIŲ MIESTO SAVIVALDYBĖS TARYBA

SPRENDIMAS

DĖL TAKSI STOTELIŲ ĮRENGIMO ŠIAULIŲ MIESTO SAVIVALDYBĖS TERITORIJOJE TVARKOS APRAŠO PATVIRTINIMO

2020 m. rugsėjo 3 d. Nr. T-352

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 32 dalimi, 16 straipsnio 4 dalimi, 18 straipsnio 1 dalimi, Lietuvos Respublikos kelių transporto kodekso 4 straipsnio 3 dalimi, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80, 13 punktu, Šiaulių miesto savivaldybės taryba nusprendžia:

1. Patvirtinti Taksi stotelių įrengimo Šiaulių miesto savivaldybės teritorijoje tvarkos aprašą (pridedama).

2. Pripažinti netekusiu galios Šiaulių miesto savivaldybės tarybos 2012 m. gruodžio 20 d. sprendimą Nr. T-361 „Dėl Naudojimosi taksi stotelėmis Šiaulių miesto savivaldybės teritorijoje tvarkos aprašo patvirtinimo“.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2020 m. rugsėjo 3 d. sprendimu Nr. T-352

TAKSI STOTELIŲ ĮRENGIMO ŠIAULIŲ MIESTO SAVIVALDYBĖS TERITORIJOJE TVARKOS APRAŠAS

I SKYRIUS

BENDROSIOS NUOSTATOS

1. Taksi stotelių įrengimo Šiaulių miesto savivaldybės teritorijoje tvarkos aprašas nustato taksi stotelių Šiaulių miesto savivaldybės teritorijoje įrengimo tvarką.

2. Apraše vartojamos sąvokos:

2.1. vežėjas – fizinis arba juridinis asmuo, įregistruotas įstatymų nustatyta tvarka ir turintis Lietuvos Respublikos susisiekimo ministerijos nustatyta tvarka išduotą leidimą vykdyti keleivių vežimo už atlygį lengvaisiais automobiliais taksi veiklą;

2.2. taksi stotelė – Kelių eismo taisyklėse, patvirtintose Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“ (toliau – Kelių eismo taisyklės), nustatytu ženklu pažymėta vieta, skirta taksi automobiliams stovėti;

2.3. kitos Apraše vartojamos sąvokos suprantamos taip, kaip nustatyta Kelių transporto kodekse, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklėse ir Kelių eismo taisyklėse.

II SKYRIUS

TAKSI STOTELIŲ ĮRENGIMAS

3. Taksi stotelėse turi būti įrengtas kelio ženklas „Taksi stotelė“ (Kelių eismo taisyklių kelio ženklas Nr. 549). Po ženklu gali būti tvirtinama lentelė su papildoma informacija keleiviams (pvz. leidžiamas stovėti taksi skaičius ir pan.).

4. Taksi stotelių įrengimą organizuoja Šiaulių miesto savivaldybės administracija (toliau – Savivaldybės administracija), atsižvelgdama į jų poreikį, technines ir finansines galimybes.

5. Vežėjai, pageidaujantys taksi stotelės įrengimo, motyvuotu prašymu kreipiasi į Savivaldybės administraciją, kuri prašymą perduoda nagrinėti Savivaldybės administracijos saugaus eismo komisijai (toliau – Komisija). Komisijoje prašymas nagrinėjamas teisės aktų nustatyta tvarka ir terminais.

6. Savivaldybės administracija, gavusi Komisijos pritarimą įrengti taksi stotelę, numatytoje vietoje įrengia nurodomąjį kelio ženklą Nr. 549 „Taksi stotelė“.

III SKYRIUS

BAIGIAMOSIOS NUOSTATOS

7. Aprašas yra keičiamas ar pripažįstamas netekusiu galios Šiaulių miesto savivaldybės tarybos sprendimu.

________________________